   دبئي (ويب ڊيسڪ) ڏکڻ آفريڪا جو تجربي ڪار فاسٽ بالر ڊيل اسٽين ان فٽ ٿيڻ سبب ورلڊ ڪپ کان ٻاهر ٿي ويو آهي ۽ سندس جاءِ تي بورن هينڊرڪس کي ٽيم ۾ شامل ڪيو ويو آهي. گذريل ٻن مهينن کان ڪلهي جي تڪليف ۾ مبتلا ڊيل اسٽين ورلڊ ڪپ جون شروعاتي ٻئي ميچون نه کيڏي سگهيو هو ۽ هاڻ مڪمل طور ميگا ايونٽ کان ٻاهر ٿي ويو آهي. آءِ سي سي تصديق ڪئي آهي ته ورلڊ ڪپ ايونٽ جي ٽيڪنيڪل ڪميٽي ڊيل اسٽين جي جاءِ تي بورن هينڊرڪس کي ڏکڻ آفريڪي اسڪواڊ ۾ شامل ڪرڻ جي اجازت ڏئي ڇڏي آهي. آءِ سي سي ايونٽس ۾ ڪنهن به رانديگر جي زخمي ٿيڻ جي صورت ۾ ٽيم ۾ متبادل رانديگر جي شموليت جي منظوري ٽيڪنيڪل ڪميٽي کان وٺڻ ضروري هوندي آهي. ورلڊ ڪپ ۾ پنهنجون شروعاتي ٻئي ميچون هارائيندڙ ڏکڻ آفريڪي ٽيم سڀاڻي ڀارت خلاف مهاڏو اٽڪائيندي.